- Hvis der ikke sættes ind nu med nye tiltag, vil Thy opleve en massiv mangel på praktiserende læger om ganske få år. Sådan vurderer sektionschef for Praksissektoren, Henrik Sprøgel fra Region Nordjylland. Han sidder i en arbejdsgruppe, der har lavet en delplan for, hvordan problemet kan løses. - I Thy er udfordringen lige nu at få skabt nogle større lægehuse, som vi ser i Thisted med Behandlerhuset Dokken og på Mors. Lige nu er der to ledige praksisser i Hanstholm og Hurup. I Vestervig har en læge nået pensionsalderen, men der er ikke en afløser på hånden. Flere andre steder i Thisted Kommune er lægerne ved at nå op i alderen, og er begyndt at tænke på pension - i alt er der 10 læger over 60 år i kommunen. - Så vi skal til at gøre noget nu, for at undgå, at vi har et stort problem om fem år, for det er regionens ansvar, at der er læger i området til at behandle borgerne, siger Henrik Sprøgel til nordjyske.dk

Referat:
Arbejdsgruppe under regionen har lavet en delplan for at løse problemet på sigt